Comunicació

al Govern sobre la consulta pública prèvia a l’elaboració d’un projecte de decret pel qual s’aprova el reglament de relacions amb les comunitats catalanes a l’exterior.

La Llei 8/2017, del 15 de juny, de la comunitat catalana a l’exterior, té per objecte regular el marc de les relacions de la Generalitat, les seves institucions i la societat de Catalunya amb els catalans residents a l’exterior, i amb els catalans i les comunitats catalanes establerts fora del territori de Catalunya. El Govern de la Generalitat dona suport a aquestes relacions, les promou i les fomenta.

El Capítol III d’aquesta llei regula les comunitats catalanes a l’exterior. D’aquesta regulació, es preveu que determinats aspectes s’hagin d’establir per reglament.

El Departament d’Acció Exterior, Relacions Institucionals i Transparència ha de dur a terme la consulta pública prèvia a l’elaboració d’un projecte de decret que aprovi el reglament de relacions amb les comunitats catalanes a l’exterior, de conformitat amb els articles 13 a 20 de la Llei 8/2017, de 15 de juny, de la comunitat catalana a l’exterior, i amb l’article 133.1 de la Llei 39/2015, d’1 d’octubre, del procediment administratiu comú de les administracions públiques.

Per tot això, a proposta del conseller d’Acció Exterior, Relacions Institucionals i Transparència, el Govern

Pren coneixement de la consulta pública prèvia a l’elaboració d’un projecte de decret pel qual s’aprova el reglament de relacions amb les comunitats catalanes a l’exterior, amb el contingut que es detalla en l’annex.

ANNEX

|  |
| --- |
| **Consulta relativa a: Projecte de decret pel qual s’aprova el reglament de relacions amb les comunitats catalanes a l’exterior** |
| **1. Problemes que es pretenen solucionar amb la iniciativa.** |
| La primera llei catalana que regula les comunitats catalanes a l’exterior és la Llei 18/1996, del 27 de desembre, de relacions amb les comunitats catalanes a l’exterior. Aquesta llei té per objecte la institucionalització de les relacions entre els casals catalans entre si i amb Catalunya i les seves institucions, i el foment i la protecció d'aquests col·lectius, mitjançant el reconeixement d'una sèrie de drets i l'establiment de les prestacions que corresponen al Govern de la Generalitat de Catalunya. També preveu, aquesta llei, el desplegament reglamentari dels aspectes organitzatiu i funcional i l'accés al banc de dades del Registre de casals.  En el context d’aquesta previsió de desplegament reglamentari s’aprova el Reglament de relacions amb les comunitats catalanes a l’exterior, mitjançant el Decret 118/1998, de 26 de maig, el qual, entre d’altres aspectes, estableix el reconeixement únicament d’un tipus de comunitat catalana a l’exterior, els casals catalans, la revocació del seu reconeixement i la inscripció d’aquest reconeixement en el Registre de casals.  La Llei 18/1996, del 27 de desembre, més amunt esmentada, és derogada per la Llei 8/2017, de 15 de juny, de la comunitat catalana a l’exterior, passant a ésser, aquesta darrera, el marc legal actual de tot el relatiu a les comunitats catalanes a l’exterior. Precisament, el seu objecte és regular les relacions de la Generalitat, les seves institucions i la societat de Catalunya amb els catalans residents a l’exterior, i amb els catalans i les comunitats catalanes establerts fora del territori de Catalunya.    Si bé l’anterior, la Llei 8/2017, de 15 de juny, no deroga de manera expressa el Decret 118/1998, de 26 de maig, pel qual s’aprova el Reglament de relacions amb les comunitats catalanes a l’exterior, decret que, en aquests moments, encara està vigent en tot allò que no s’oposi a la llei esmentada i, per tant, és objecte d’aplicació en els supòsits de reconeixement de casals catalans, revocacions de reconeixements d’aquests casals i inscripcions en el Registre de casals en referència al seu procediment. Altrament, no és aplicable als reconeixements d’altres tipus de comunitats catalanes a l’exterior com, per exemple, les comunitats catalanes virtuals.  Malgrat la vigència d’aquest decret i, per tant, del reglament que aquest aprova, la Llei 8/2017, de 15 de juny, esmentada, regula un concepte de comunitat catalana a l’exterior molt més ampli que el que va regular la llei antecessora, que es limitava als casals catalans, les seves federacions i confederacions. Precisament, tal com s’exposa en el preàmbul de la Llei 8/2017, de 15 de juny, fruit de la realitat actual han aparegut formes noves d’organització dels catalans a l’exterior, fet que comporta la necessària revisió del Reglament de relacions amb les comunitats catalanes a l’exterior, que fins ara regulava només els casals catalans.  És pretén, doncs, en desenvolupament del nou marc legal de les comunitats catalanes a l’exterior, establir un nou procediment de reconeixement i de revocació del reconeixement de totes les comunitats catalanes a l’exterior, entenent aquestes de conformitat amb la definició de l’article 13 de la Llei 8/2017, de 15 de juny –entitats de naturalesa associativa sense ànim de lucre, constituïdes legalment sota qualsevol forma reconeguda en dret, les finalitats de les quals persegueixin l’assoliment dels objectius fixats per aquesta llei-, així com també adaptar el Registre de Casals a l’existència de les ja citades noves formes d’organització de comunitats catalanes a l’exterior i, en conseqüència, establir les circumstàncies que es poden inscriure en el Registre de comunitats catalanes a l’exterior i aprofitar per indicar l’abast del reconeixement i les obligacions que aquest reconeixement implica  Així doncs, es pretén adequar la realitat actual a les noves formes d’organització de les comunitats catalanes a l’exterior, d’acord amb el que preveu la Llei 8/2017, de 15 de juny, i, en tot cas, desenvolupar aquells aspectes relatius a les comunitats catalanes a l’exterior que aquesta estableix que s’han de realitzar per reglament.  Més concretament, el Capítol III de la Llei 8/2017, de 15 de juny, pel que fa a les comunitats catalanes a l’exterior, en regula la definició (article 13), el seu reconeixement (article 15), la revocació del reconeixement oficial (article 16), les federacions de comunitats catalanes a l’exterior (article 17), les comunitats catalanes virtuals a l’exterior (article 18) i el Registre de les comunitats catalanes a l’exterior (articles 19).  De la regulació esmentada, aquesta llei preveu que determinats aspectes s’hagin d’establir per reglament. En aquest sentit, l’article 15 disposa que els requisits i el procediment de reconeixement oficial de les comunitats catalanes a l’exterior s’han d’establir per decret, així com també les particularitats aplicables a les comunitats catalanes virtuals, com la seva creació i funcionament, els criteris per a la promoció de federacions per àrees geogràfiques, el tràmit de consulta previ al Consell de la Catalunya Exterior i el procediment de revocació del reconeixement; l’article 16 disposa com a supòsit de revocació del reconeixement oficial de les comunitats catalanes a l’exterior l’incompliment de l’obligació de mantenir actualitzades les dades en el Registre de les comunitats catalanes a l’exterior de conformitat amb el que s’estableixi per decret, així com també, en cas de revocació, la pèrdua del dret d’accés als serveis i a les prestacions i el reintegrament dels beneficis econòmics que s’haguessin obtingut; per acabar, l’article 19 disposa que s’ha de determinar per decret la inscripció en el Registre de les comunitats catalanes a l’exterior de totes les circumstàncies relacionades amb les comunitats catalanes a l’exterior.  Així doncs, hores d’ara, manca desenvolupar aspectes d’especial importància, de conformitat amb el mandat de la llei citada, la qual es remet al reglament.  Tanmateix, si bé a l’actualitat es pot accedir al reconeixement de noves comunitats catalanes a l’exterior, tal com preveu el Decret 118/1998, aquest reconeixement és limitatiu, ja que l’esmentat decret no fa referència a les comunitats virtuals, a banda que en la nova proposta de decret varien algun dels requisits, com l’haver d’acreditar un nombre mínim de 20 membres associats, l’acreditar una activitat ininterrompuda de com a mínim dos anys des de la seva legalització com a entitat al territori on estigui establerta, o que el seu àmbit territorial d’actuació no coincideixi amb el d’una altra comunitat catalana a l’exterior que ja compti de forma prèvia amb el reconeixement oficial de la Generalitat de Catalunya, llevat que els seus àmbits d’actuació i objectius preferents siguin diferenciats o que per criteris degudament motivats ho justifiquin.  Aquestes circumstàncies fa que no es pugui procedir a reconèixer determinades tipologies de comunitats catalanes a l’exterior, i les que si es poden reconèixer s’hagi de fer el procediment sense tenir en compte els requisits esmentats. |
| **2. Els objectius de la iniciativa.** |
| * Donar compliment als articles del Capítol III de la Llei 8/2017, de 15 de juny, de la comunitat catalana a l’exterior, que preveuen el seu desenvolupament per decret; * Garantir la seguretat jurídica en les relacions entre l’Administració de la Generalitat de Catalunya, a través del departament competent en matèria d’acció exterior, i les comunitats catalanes a l’exterior; * Establir un marc normatiu de relació entre les comunitats catalanes a l’exterior i l’Administració de la Generalitat de Catalunya, a través del departament competent en matèria d’acció exterior; |
| **3. Les possibles solucions alternatives regulatòries i no regulatòries.** |
| Davant la situació descrita en l’apartat 1, les solucions alternatives són:  a) L’opció de no fer res  L’opció de “no fer res” comporta mantenir la situació actual, que es caracteritza per aplicar el sistema actual de reconeixement i de revocació del reconeixement dels casals catalans a l’exterior i d’inscripció registral dels casals previstos en el Decret 118/1998, de 26 de maig, pel qual s’aprova el Reglament de relacions amb les comunitats catalanes a l’exterior. Aquesta opció obvia la realitat actual i genera inseguretat jurídica atès que alguns aspectes del Decret 118/1998 no acaben de trobar encaix en la regulació que la Llei 8/2017 fa del reconeixement de les comunitats catalanes a l’exterior.  b) L’opció preferida:  Aquesta alternativa preveu aprovar un decret que desenvolupi els articles 13, 15, 16, 17, 18 i 19 de la Llei 8/2017, de 15 de juny, de la comunitat catalana a l’exterior, amb els aspectes que s’indiquen a continuació.   * Establiment dels requisits per al reconeixement de les comunitats catalanes a l’exterior; * Establiment del procediment per al reconeixement de les comunitats catalanes a l’exterior, inclòs el tràmit de consulta previ al Consell de la Catalunya Exterior; * Determinació del procediment per a la revocació del reconeixement de les comunitats catalanes a l’exterior, així com les conseqüències de la revocació; * Determinació de les particularitats aplicables a les comunitats catalanes virtuals, com la seva creació i funcionament; * Determinació dels criteris per a la promoció de federacions; * Establiment de l’abast del reconeixement i les obligacions de les entitats reconegudes * Establiment de les funcions i contingut del Registre de les comunitats catalanes |
| **4. Necessitat i oportunitat de l’aprovació** **de la norma.** |
| Les mancances detectades en els objectius descrits palesen la necessitat d’iniciar la tramitació de la disposició, la qual no es pot demorar més temps.  Pel que fa a l’oportunitat de la norma, es considera que el decret contribuirà a reforçar la seguretat jurídica en quedar regulats determinats aspectes importants de relació entre l’Administració de la Generalitat i les comunitats catalanes a l’exterior.  La regulació tindrà impacte directe positiu en els catalans residents a l’exterior i en les comunitats catalanes establertes fora del territori de Catalunya.  Pel que fa a l’impacte pressupostari i econòmic, no es preveu que la regulació proposada produeixi cost addicional al cost habitual del funcionament de l’Administració de la Generalitat de Catalunya, ni tampoc ha de suposar una despesa afegida en el pressupost relatiu a l’increment de recursos personals ni materials. |